Referat SU- møte Bore skule 05.10.2023

**Tid:** 18.00- 19.00

**Stad:** møterom administrasjon Bore skule

**Innkalt:**

Elias Solheim Elevrepresentant

Hayley Lea Vatne Elevrepresentant

Lill Vien foreldrerepresentant

Olav Andreas Lura foreldrerepresentant- FAU- leiar

Anne Beth Torgersen Høines lærarrepresentant

Hilde Malmin Kimo lærarrepresentant

Jorun Beate Fylkesnes kommunal representant (rektor)

Torhild Helen Melstokkå støtte for elevrådsrepresentantart

**Meldt forfall:**

Edel Njærheim representant andre tilsette

Anne Beth Torgersen Høines lærarrepresentant (vara deltok)

Fridtjov Helland kommunal representant (folkevald)

**Sak 13/ 23 Godkjenning av innkalling og referat**

Dato på møtet er endra i etterkant av utsendt års- og møteplan, og ikkje i samsvar med opprinneleg års- og møteplan.

Innkalling og referat er godkjent.

**Sak 14/23 Konstituere nytt SU og SMU, og val av leiar**

Leiar har trekt seg, då ho skal vera medlem i utval for barn og unge.

Lill Vien blir leiar for både SU og SMU.

SU og SMU er konstituert

**Sak 15/ 23 Reknskap etter lønn i august**

Reknskap etter lønn i august var forbruk på 64,3% mot forventa 63,2 %. Etter lønnskjøring i september er forbruk på 72,6% mot forventa 72,4%.

Reknskap tatt til orientering

**Sak 16/ 23 Personalsituasjon**

Sjukefråver i august var på totalt 6,1%, og i september på 6,7%. 4,9% er langtidsfråver.

To tilsette har sagt opp, og er tilsett ut kalenderåret.

**Sak 17/ 23 Orienteringssaker**

* **Elevråd (elevrådsrepresentantar og sosiallærar)**

Elevrådet har hatt god oppstart dette skuleåret, og gjennomførte i dag det 3. elevrådsmøtet i haust. Elevrådsrepresentantane som deltek i SU og SMU er to av elevane frå styret.

På elevrådsmøtet i dag var desse sakene oppe:

* Trafikk
  + Manglar eit buss-skur på Sele
  + El- mopedar og sparkesyklar køyrer fort på fortauet ned Verdalsvegen, og elevar blir redde.
  + Nokre eldre elevar kan opplevast som skumle for dei yngre.
* Kampanje om språkbruk.
  + Både elevrådet og tilsette vil arbeide positivt inn mot klassane for å få fint språk.
  + Elevrådet har hatt oppe tipset frå i fjor, om å produsere armband med tekst om respekt/ fint språk. Elevrådet vil søkje FAU om pengar til dette prosjektet.
* Elevrådet ønskjer å gjennomføre kakesal før jul, som inntekt for elevrådet. Det er viktig at dette blir gjennomført riktig
  + Opplæringa skal vera gratis for elevane; ein kan ikkje krevje at elevar eller foreldre skal dekkje utgifter for skulen
  + Det er viktig å presisere at kakekjøp er frivillig
  + **SU er samde om at Elevrådet kan selje kaker før jul, og at ein i teksten må presisere at dette er frivillig for elevar og foreldre. Pengane elevrådet får inn kan nyttast til å oppfylle elevar sine ønskjer for ekstra leiker, spel og utstyr, utover det ordinære som skulen skal sørgje for. Det skal til dømes ikkje gå til fastmonterte leikeapparat, eller leiker skulen til vanleg kjøper inn for dei ulike trinna. Administrasjonen rår ikkje over dei innkomne pengane.**
* Elevrådskontakt rosar elevrådet for godt engasjement.
* MIPA (miljøpatrulje)er godt i gang. MIPA setter i gong elevaktivitetar for å inkludere elevar i aktivitetar, hjelpe elevar i 1. og 2. trinn med i leiken, og tryggje. MIPA- elevar må sjølv ha god åtferd.
* **FAU**

FAU hadde siste møte den 03.10.23.

* Trafikksikkerhet var tema;
  + Høg fart nedover Verdalsvegen
  + Foreldre til elevar på 1. trinn skal delta på vaktordning i vinter om morgonane langs skulevegen
  + To fartsmålarar har kome opp i området forbi skulen, og det er truleg naboar som har ønskt dette, då verken skulen eller FAU har etterspurd dette. Bra tiltak.
  + FAU skal også i haust/ vinter gjennomføre reflekskampanje.
* FAU skal i våre arrangere gatecup og sykkelprøve for 4. trinn
* **Skule (lærarar og rektor)**
* Lærar på 1. trinn fortel om god oppstart for skulestartarane, der dei kvar morgon startar skuledagen med leik. Lærarar og miljøarbeidarar får sikre at alle har nokon å leike med, og rettleie i konfliktar. Dette er førebyggjande for trygt og godt skulemiljø, og ein del av tidleg innsats arbeidet skulen gjer. Dette gjer at elevane leiker på tvers av klassane i friminutt og på uteskule. I tillegg er fadrane med på uteskule, noko som og tryggar dei yngste, og er hjelpande hender.

Bore skule har hatt leik på morgonen frå skulestart i august, altså sidan før oppslaget i Stavanger Aftenblad.

Vennskapsveke har nettopp blitt gjennomført, med masse kjekke aktivitetar. 6. trinn gjorde ein god jobb- stod på post og gjorde det dei skulle.

Planlegg aksjonsveke til inntekt for «Roba Utviklingsfond». Skulen tek tilbake aktivitetar frå før pandemien. Alle aktivitetar blir evaluert i etterkant frå vaksne og elevar.

Skulen har stort fokus på sosial kompetanse. Tre lærarar har denne hausten blitt sertifiserte som Zippy- lærarar, og nå skal alle lærarar på 1.-3 trinn vera sertifiserte. Alle skulane i Klepp kommune har avtale med Vaksne for barn om å bruke Zippy. Bore skule ønskjer å følgje på med Eples venner for 3.-4. trinn, og Passport for mellomtrinnet. Programma er evidensbaserte.

På alle trinn arbeider ein og med SMART oppvekst. Alle klassar skal nytte ein time i veka til sosial kompetanse og livsmeistring gjennom desse programma og SMART kompetanse.

* I dag var den internasjonale lærardagen. FAU stilte i dag morges med nysteikte lappar til dei tilsette. Rektor har snakka med elevar på alle trinn, og spurd kvifor dei likar læraren sin? Bilete med sitat er lagt på informasjonsskjerm internt.
* Språkkampanjen held fram
* Skulen skal i personalet, på lik linje med alle andre einingar i Klepp, gjennomføre 10- faktor, og oppfølging av dette.
* Alle klassane gjennomfører i desse dagar Klassetrivsel.
* Medarbeidersamtalar blir gjennomført i januar/ februar.